**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона је члан 97. став 1. тачка 7) Устава Републике Србије, којим је утврђено да Република Србија уређује својинске и облигационе односе и заштиту свих облика својине.

**II. РАЗЛОЗИ ЗА ДОНОШЕЊЕ ЗАКОНА**

Након једногодишње примене Закона о безбедности у железничком саобраћају („Службени гласник РС”, бр. 41/18), а у циљу праћења ефеката решења спровођења Министарство грађевинарства, саобраћаја и инфраструктуре, покренуло је иницијативу за изменамa и допунама наведеног закона, ради његовог унапређења, односно разрешења уочених проблема. У складу са наведеном иницијативом, затражена су мишљења и предлози свих релевантних учесника на железничком тржишту у Републици Србији. Пре израде радне верзије Предлога закона o изменама и допунама Закона о безбедности у железничком саобраћају, добијени су предлози везани за унапређење Закона о безбедности у железничком саобраћају, од Дирекције за железнице, „Инфраструктура железнице Србије” а.д, Центра за истраживање несрећа у саобраћају, „Електропривреде Србије”, „Србија Карго” а.д и „Србија Воз” а.д.

Предожене измене и допуне Закона о безбедности у железничком саобраћају се односе на дефинисање различитих појмова и прецизирање појединих одредаба закона, када су у питању дужности управљача инфраструктуре и железничког превозника, одржавање подсистема инфрастуктуре, детерминисање права управљача инфраструктуре за регулисањем и управљањем железничког саобраћаја, одређивање услова које у стручном погледу морају да испуњавају железнички радници, обавезе управљача и железничких превозника при истрази несрећа и незгода и усаглашавање терминологије.

Имајући у виду предмет овог закона, исти је од нарочитог значаја за безбедност и несметано одвијање железничког саобраћаја у Републици Србији.

Наведеним Предлогом закона спроводи се даљи поступак усклађивања са правним тековинама Европске уније, односно са Директивом 2007/59/ЕЗ Европског парламента и Савета од 23. октобра 2007. године о сертификацији машиновођа који управљају локомотивама и возовима у железничком систему.

Такође, овим законом се прецизирају надлежности Дирекције за железнице.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1.** **Предлога закона** предложена је измена члана 2. додавањем нове тачке којом се дефинише појам „избегнута несрећа”.

**Чланом 2.** **Предлога закона** у члану 8. став 5. је допуњен роком воком важења сертификата о испуњености услова. Поред тога, у новим ст. 8. и 9. се прописује обавеза Дирекције да врши периодичне провере о испуњености услова са посебним објашњењем за случај провере железничког превозника.

**Чланом 3. Предлога закона** у члану 20. је додат став 2. којим се обавезује Дирекције да обавести управљача инфраструктуре о одузетом сертификату.

**Чланом 4. Предлога закона** у члану 28. став 3. се мења тако што се прецизирају услови које морају да поседују субјекти који могу да обављају послове одржавања горњег и доњег строја железничких пруга из става 1.

Поред тога, у ставу 13. уводи се обавеза субјеката из става 3. да воде евиденцију о извршеним радовима на одржавању горњег и доњег строја железничких пруга.

**Чланом 5. Предлога закона** у члану 33. став 3 се мења тако што се прецизирају услови које морају да поседују субјекти који могу да обављају послове одржавања подсистема енергија.

Поред тога, у ставу 13. уводи се обавеза субјеката из става 3 да воде евиденцију о извршеним радовима на одржавању подсистема енергија.

**Чланом 6. Предлога закона** у члану 35. став 4. се мења тако што се прецизирају услови које морају да поседују субјекти који могу да обављају послове одржавања сигнално-сигурносних уређаја из става 1. овог члана.

У ставу 5. врши се правно-техничка редакција.

Поред тога, у ставу 14. уводи се обавеза субјеката из става 4. да воде евиденцију о извршеним радовима на одржавању сигнално-сигурносних уређаја из става 1. овог члана.

**Чланом 7. Предлога закона** у члану 38. став 4. се мења тако што се прецизирају услови које морају да поседују субјекти који могу да обављају послове железничке телекомуникационе мреже из става 1. овог члана.

Поред тога, у ставу 14. уводи се обавеза субјеката из става 4. да воде евиденцију о извршеним радовима на одржавању железничке телекомуникационе мреже.

**Чланом 8. Предлога закона** у члану 42. је додат нови став 8. којим се прописује ново право управљача инфраструктуре да из безбедносних разлога заустави воз.

**Чланом 9. Предлога закона** у члану 60. је извршена измена којом право практичне обуке има само Послодавац а Железничка школа или Центар стручног оспособљавања могу да врше само теоријско оспособљавање. Новим ставом се прецизира појам Послодавца.

**Чланом 10. Предлога закона** у члану 61. се врши усаглашавање са чланом 60.

**Чланом 11. Предлога закона** у члану 69. у ставу 1. се врши техничка редакција и додаје се тачка 3) којом се прописује обавеза носиоца додатног уверења учествује на обуци из система за управљање безбедношћу код послодавца.

**Чланом 12. Предлога закона** члан 94. се мења прецизирањем обавеза и поступака Управљача и железничког превозника у поступку истраживања узрока и последица несрећа и незгода у железничком саобраћају и утврђује се процедура у случају да извештај о истрази није закључен.

**Чланом 13. Предлога закона** у члану 99. став. 3 тачка 3) проширује се број лица која не морају да имају дозволу Управљача за приступ и кретање.

**Чланом 14. Предлога закона** у члану 112. прописује се плаћање таксе за Сагласност Дирекције на акт о одржавању подсистема туристичко-музејске железнице.

**Чланом 15. Предлога закона** у члану 113. новим ставовима прописује се услов за стављање на тржиште елемената структурних подсистема и не дозвољава се забрана стављања на тржиште елемената структурних подсистема који су произведени у складу са овим законом.

Поред тога, у ставу 9 је извршена правно-техничка редакција.

**Чланом 16. Предлога закона** у члану 116. мења се тачка 8) тако што се прописује право и дужност инспектора да проверава да ли су кола уврштена у воз технички исправна у складу са прописима.

**Члан 17. Предлога закона** указује да подзаконски прописи за извршавање овог закона биће донети у року од шест месеци од дана ступања на снагу овог закона.

**Члан 18. Предлога закона** прецизира да овај закон ступа на снагу осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА**

За примену овог закона није потребно обезбедити средства у буџету Републике Србије.